3. ลักษณะการประกอบธุรกิจ

3.1 ความเป็นมาและลักษณะการประกอบธุรกิจ

  ในปี 2552 บริษัทหลักทรัพย์ ซีมิโก้ จำกัด (มหาชน) (“บริษัท”)
  มีการปรับโครงสร้างการดำเนินธุรกิจครั้งสำคัญโดยการเข้าร่วมเป็นพันธมิตรทางธุรกิจกับธนาคารกรุงไทย
  จำกัด (มหาชน) (“ธนาคาร”) ในการพัฒนาธุรกิจหลักทรัพย์ร่วมกันภายใต้บริษัทหลักทรัพย์
  เคทีซีมิโก้ จำกัด (“เคทีซีมิโก้”) โดยบริษัทได้เข้าซื้อหุ้นใน เคทีซีมิโก้ จากกลุ่มผู้ถือหุ้นเดิม
  ตั้งแต่เดือนกันยายน 2551 ในสัดส่วนร้อยละ 48.81 ของทุนจดทะเบียนและชำระแล้ว 864
  ล้านบาท ต่อมาในเดือนมีนาคม 2552 บริษัทได้ลงนามในสัญญาผู้ถือหุ้นกับธนาคาร
  และลงนามในสัญญาโอนสินทรัพย์ รวมถึงสินทรัพย์หลักที่ใช้ในการดำเนินกิจการและบุคลากร
  บัญชีลูกหนี้ธุรกิจหลักทรัพย์ประเภทบัญชีเครดิตบาลานซ์ให้แก่ เคทีซีมิโก้
  ซึ่งบริษัทได้รับค่าตอบแทนจากการโอนธุรกิจเป็นเงิน 500 ล้านบาท โดยได้รับชำระ 300
  ล้านบาท ในวันที่มีการโอนธุรกิจ เมื่อวันที่ 4 พฤษภาคม 2552 และอีก 200
  ล้านบาทจะได้รับชำระภายใน 3 ปี ตามผลการดำเนินงาน (กำไรก่อนหักดอกเบี้ย ภาษี
  ค่าเสื่อมราคา และค่าตัดจำหน่าย “EBITDA” ) ของเคทีซีมิโก้ ตามเงื่อนไขดังนี้

-   บริษัทได้รับชำระเงินจำนวน 60 ล้านบาท หาก EBITDA ของปี 2552ไม่น้อยกว่า 250
    ล้านบาท

-   บริษัทได้รับชำระเงินจำนวน 70 ล้านบาท หาก EBITDA ของปี 2553ไม่น้อยกว่า 350
    ล้านบาท

-   บริษัทได้รับชำระเงินจำนวน 70 ล้านบาท หาก EBITDA ของปี 2554ไม่น้อยกว่า 400
    ล้านบาท

  ทั้งนี้หาก EBITDA ไม่เป็นไปตามเงื่อนไขข้างต้น จะใช้เกณฑ์ชำระตามสัดส่วน คือยอดรวม
  EBITDA ที่เกิดขึ้นจริงของปี 2552-2554 รวม 3 ปี เทียบกับประมาณการรวม 3 ปี จำนวน
  1,000 ล้านบาท บริษัทจะได้รับชำระตามสัดส่วนที่เกิดขึ้นจริงหักด้วยยอดเงินที่ชำระแล้ว
  ทั้งนี้ยอดที่จะได้รับชำระทั้งสิ้นไม่เกิน 200 ล้านบาท

  เคทีซีมิโก้มี EBITDA สะสมปี 2552 – 2553 เป็นจำนวน 657 ล้านบาท
  ซึ่งบริษัทได้รับชำระเงินแล้วเป็นจำนวน 130 ล้านบาท และเมื่อรวมผลการดำเนินงานสะสม 3 ปี
  (2552 – 2554) เคทีซีมิโก้มี EBITDA รวม 1,034 ล้านบาท
  บริษัทจึงรับรู้กำไรจากการโอนสินทรัพย์และธุรกิจอีกจำนวน 70 ล้านบาทในงบการเงินปี 2554
  ซึ่งบริษัทจะได้รับชำระภายใน 15 วันนับจากวันที่ที่ประชุมผู้ถือหุ้นมีติเห็นชอบงบการเงินปี 2554
  ส่งผลให้บริษัทได้รับชำระเงินรวม 200 ล้านบาทครบตามสัญญา

  วัตถุประสงค์ในการโอนธุรกิจหลักทรัพย์ไปยัง เคทีซีมิโก้

-   ลดความเสี่ยงของบริษัทในฐานะบริษัทหลักทรัพย์อิสระ (Local Independent Broker)
    ท่ามกลางภาวะการแข่งขันที่รุนแรงขึ้น
    จากการเปิดเสรีธุรกิจหลักทรัพย์และค่านายหน้าจากการซื้อขายหลักทรัพย์แบบเต็มรูปแบบ
    ที่มีผลบังคับตั้งแต่วันที่ 1 มกราคม 2555

-   เพิ่มช่องทางแหล่งเงินกู้และการสนับสนุนธุรกิจหลักทรัพย์จากธนาคาร
    ซึ่งเป็นผู้ถือหุ้นรายใหญ่ของเคทีซีมิโก้
    ส่งผลให้บริษัทสามารถบริหารโครงสร้างเงินทุนให้ได้รับผลตอบแทนสูงสุด

-   เพิ่มโอกาสในการขยายฐานลูกค้าไปยังฐานลูกค้าของธนาคาร ทั้งลูกค้าประเภทบุคคล
    ลูกค้าสถาบัน และ และลูกค้า High Networth Individuals

  ในเดือนธันวาคม 2553 บริษัทได้ขยายธุรกิจหลักทรัพย์ไปยัง สปป. ลาว
  ผ่านการลงทุนของเคทีซีมิโก้ ร่วมกับธนาคารการค้าต่างประเทศลาว จัดตั้งบริษัทหลักทรัพย์ BCEL
  KRUNGTHAI (BCEL-KT) (เคทีซีมิโก้ถือหุ้นร้อยละ 30) ซึ่งบริษัทดังกล่าวเป็นบริษัทหลักทรัพย์ 1
  ใน 2 รายแรกที่ให้บริการซื้อขายหลักทรัพย์ในตลาดหลักทรัพย์ สปป. ลาว

  ในเดือนกุมภาพันธ์ 2554
  บริษัททำสัญญากับบริษัทที่ปรึกษาทางการเงินในการจำหน่ายเงินลงทุนในบริษัทหลักทรัพย์ Thanh
  Cong Securities Joint Stock Company (TCSC)
  ซึ่งประกอบธุรกิจหลักทรัพย์ในประเทศเวียดนาม ซึ่งบริษัทถือหุ้นร้อยละ 18.88
  ของหุ้นที่ออกแล้วทั้งหมด โดยที่ประชุมคณะกรรมการบริษัท ครั้งที่ 2/2554 วันที่ 12 พฤษภาคม
  2554 มีมติรับทราบความคืบหน้า เรื่องการจัดจำหน่ายเงินลงทุนดังกล่าวจากที่ปรึกษาทางการเงิน
  ว่ายังไม่สามารถหาผู้ซื้อเงินลงทุนดังกล่าวได้ ณ วันที่ 31 ธันวาคม 2554
  บริษัทได้พักการขายหุ้นดังกล่าว

  ในเดือนกันยายน 2554 บริษัทได้จำหน่ายเงินลงทุนในบริษัทหลักทรัพย์จัดการกองทุนรวมซีมิโก้
  จำกัด ซึ่งเป็นบริษัทย่อย ร้อยละ 25 ให้แก่บริษัท เอฟโวลูชั่น แคปปิตอล จำกัด (มหาชน) ณ
  วันที่ 31 ธันวาคม 2554 บริษัทย่อยมีทุนชำระแล้ว 152 ล้านบาท โดยบริษัทและบริษัท
  เอฟโวลูชั่น แคปปิตอล จำกัด (มหาชน) ถือหุ้นร้อยละ 75 และ 25
  ของทุนชำระแล้วของบริษัทย่อย ตามลำดับ

  โครงสร้างและแผนธุรกิจในอนาคต

  นับแต่วันที่ 1 พฤษภาคม 2552 ถึง ปัจจุบัน
  บริษัทได้รับอนุญาตให้หยุดประกอบธุรกิจหลักทรัพย์และธุรกิจสัญญาซื้อขายล่วงหน้าเป็นการชั่วคราวจากคณะกรรมการตลาดหลักทรัพย์ฯ
  เนื่องจากภายใต้สัญญาผู้ถือหุ้น (Shareholders Agreement) ระหว่างบริษัท และธนาคาร
  ระบุห้ามมิให้บริษัทมีการประกอบธุรกิจที่เป็นการแข่งขันกับเคทีซีมิโก้
  โดยบริษัทได้รับอนุญาตให้ขยายเวลาหยุดประกอบธุรกิจฯ ไปจนถึงวันที่ 30 เมษายน 2556

  สถานะของบริษัทหลังจากการโอนธุรกิจหลักทรัพย์ไปที่ เคทีซีมิโก้ คือ
  บริษัทยังคงสถานะเป็นบริษัทหลักทรัพย์จดทะเบียน
  โดยธุรกรรมส่วนใหญ่เป็นการประกอบธุรกิจหลักทรัพย์ผ่าน เคทีซีมิโก้ และธุรกิจเกี่ยวกับการลงทุน

  ปัจจุบัน บริษัทมีโครงการที่จะเริ่มธุรกิจการเป็นที่ปรึกษาการลงทุน (Investment Advisory)
  และที่ปรึกษาทางการเงินที่ไม่เป็นการแข่งขันกับ เคทีซีมิโก้

3.2 ภาพรวมการประกอบธุรกิจของกลุ่มบริษัท

 ภาพรวมการประกอบธุรกิจของบริษัท บริษัทย่อย และบริษัทร่วมแบ่งออกเป็น 3 ประเภทธุรกิจ ได้แก่

1)  ธุรกิจลงทุน โดย บริษัทหลักทรัพย์ซีมิโก้ จำกัด (มหาชน)

2)  ธุรกิจหลักทรัพย์ โดยบริษัทหลักทรัพย์ เคทีซีมิโก้ จำกัด, BCEL KRUNGTHAI Securities
    Company Limited (BECL-KT) และ Thanh Cong Securities Joint Stock
    Company (TCSC)

3)  ธุรกิจจัดการกองทุน โดย บริษัทหลักทรัพย์จัดการกองทุนรวมซีมิโก้ จำกัด

โครงสร้างรายได้ของบริษัท และบริษัทย่อย แยกตามแหล่งที่มา

[]